DA moet “aanstootlike foto” verwyder | Maroela Media
DA moet “aanstootlike foto” verwyder
Amandla Media het dié foto op sosiale media gelaai. Volgens die mediahuis is die foto Donderdag, 13 Maart 2014 in Bekkersdal geneem. Dit is die foto wat die DA in sy advertensie gebruik het.
Die Onafhanklike Kommunikasie-owerheid van Suid-Afrika het Vrydag beslis dat die DA ŉ foto, waar ŉ polisiebeampte ŉ vuurwapen op twee inwoners rig, uit hul advertensie moet verwyder.
“Die foto in die DA se verkiesingsveldtogadvertensie is misleidend,” het lt.genl. Solomon Makgale, woordvoerder van die polisie, in ŉ verklaring gesê. “Die advertensie se beeldmateriaal is nie akkuraat nie en misleidend, aangesien die twee mense in die foto nie dood is of op geskiet is nie. Lewendige ammunisie is ook nie gebruik nie.”
Okosa het beslis dat die Demokratiese Alliansie die aanstootlike deel uit hul “ANC Ayisafani”-advertensie moet verwyder.
Nick Ferreira, vir die DA, het Donderdag aan Okosa se klagte- en nakomingskomitee gesê die foto is outentiek en in Maart 2014 in Bekkersdal, Westonaria geneem.
Die polisie het gevoel die foto is “uiters onverantwoordelik, desperaat en grens aan ŉ gebrek aan moraliteit en valsheid”. “Die foto is sorgvuldig gekies uit een van Bekkersdal se onwettige en gewelddadige betogings waar die polisie die openbare orde moes herstel om die lewens van wetsgetroue landsburgers en hul eiendom te beskerm,” het Makgale bygevoeg.
Mmusi Maimane, DA-woordvoerder en premierskandidaat vir Gauteng, het gesê die party beplan om die kwessie na die hoogste hof te neem. -SAPA
Kritiek deel van politieke debat – DA
Advertensie DA SAPD verkiesing
Foto’s: Vryheidsdag: Só onthou ons 1994
Hoë geskors oor babamelkpoeier-saga